አቢሲኒያ ባንክና ንብ ኢንሹራንስ በ9.3 ሚሊዮን ብር ዕዳ ተከሰሱ
የአዲስ አበባ ከተማ አስተዳደር የቁጠባ ቤቶች ልማት ኢንተርፕራይዝ፣ ኢቢሲኒያ ባንክንና ንብ ኢንሹራንስ ኩባንያ አክሲዮን ማኅበርን በ9.3 ሚሊዮን ብር ዕዳ ከሰሰ፡፡ኢንተርፕራይዙ በባንኩና በኢንሹራንስ ኩባንያዎቹ ላይ ክስ የመሠረተው፣ አባስ ኮንስትራክሽን በሚባል ሥራ ተቋራጭ ለሚያስገነባቸው ባለስምንት ፎቅ ሦስት ብሎኮች የሰጡትን ዋስትና ተግባራዊ ባለማድረጋቸው መሆኑ ታውቋል፡፡ የቁጠባ ቤቶች ልማት ኢንተርፕራይዝ በቦሌ አያት ሳይት ለሚያስገነባቸው የ40/60 የጋራ መኖሪያ ቤቶች ከተቋራጩ ጋር፣ ሰኔ 1 ቀን 2007 ዓ.ም. በ42,799,110 ብር ውል መፈጸሙ ተጠቁሟል፡፡ ተቋራጩም የሚገነባቸውን ባለስምንት ፎቅ ሦስት ብሎኮች በ629 ቀናት አጠናቆ ለማስረከብ በገባው የኮንትራት ውል ማረጋገጡንም ኢንተርፕራይዙ በክሱ አስረድቷል፡፡ ኮንትራክተሩ በውሉ መሠረት ግንባታውን አጠናቆ ለማስረከብ ውል ሲገባ አቢሲኒያ ባንክ የ1,917,129 ብር ዋስትና ሲገባለት፣ ንብ ኢንሹራንስ ኩባንያ ደግሞ የ2,682,459 ብር የታደሰ የቅድመ ክፍያ ዋስትናና የ4,279,911 የታደሰ የመልካም ሥራ አፈጻጸም ዋስትና መስጠታቸውን ኢንተርፕራይዙ በክሱ አብራርቷል፡፡ ነገር ግን ተቋራጩ ግንባታውን በውሉ መሠረት በተያዘለት የጊዜ ሰሌዳ መፈጸም ባለመቻሉ፣ ኢንተርፕራይዙ አማካሪ ድርጅቱ ሀብታሙ ኢንተርናሽናል ኤኢኮም አርክቴክቸሮችና መሐንዲሶች ኃላፊነቱ የተወሰነ የግል ማኅበር አፈጻጸሙ ደካማ መሆኑን በመጥቀስ፣ ለሦስት ጊዜያት ማስጠንቀቂያ መሰጠቱን አስረድቷል፡፡ ተቋራጩ ግን የመልካም ሥራ አፈጻጸሙ ሊሻሻል ባለመቻሉ፣ ከሁለት ዓመት በኋላ ሰኔ 1 ቀን 2009 ዓ.ም. ውሉን በማቋረጥ ዋስትና የሰጡት ሁለቱ ተቋማት በ15 ቀናት ውስጥ ክፍያ እንዲፈጽሙ መጠየቁን ኢንተርፕራይዙ በክሱ ጠቁሟል፡፡ ተቋማቱም በገቡት ውል መሠረት ክፍያውን ሊፈጽሙ ባለመቻላቸው የ9,331,227 ብር ክስ በፌዴራል ከፍተኛ ፍርድ ቤት መመሥረቱ ታውቋል፡፡ 